**Nicolás Redondo Urbieta**, nado en Barakaldo (Biscaia) o 16 de xuño de 1927 e finado en Madrid o 4 de xaneiro de 2023, foi un sindicalista e político vasco.

Traxectoria
-----------

Fillo de Nicolás Redondo Blanco, destacado dirixente socialista e un dos primeiros concelleiros do Partido Socialista Obreiro Español (PSOE) en Biscaia; igualmente, foi pai de Nicolás Redondo Terreros, exdirixente do PSE-EE. En 1937, en plena guerra civil española, abandonou Euskadi no barco *La Habana* cara a Bordeos, canda outros refuxiados menores de idade e foi acollido en Francia por unha familia mineira de Herault. Regresou a España, por reclamación da familia, en 1940.

En 1942, foi contratado como aprendiz de oficial axustador en La Naval de Sestao. Xa como obreiro metalúrxico, afiliouse ó PSOE e á UXT en 1945. Foi detido e procesado pola ditadura do xeneral Franco en numerosas ocasións debido ás súas actividades políticas e sindicais. En 1967 foi detido xunto ós históricos Ramón Rubial e Eduardo López Albizu e desterrado ás Hurdes.

Tras o Congreso do PSOE de agosto de 1972, que destitúe ó secretario xeral Rodolfo Llopis, convértese en membro da dirección colexiada do PSOE Renovado. Ante o Congreso de Suresnes de 1974, rexeita o ofrecemento para presentar a súa candidatura ó posto de primeiro secretario, chegando a un pacto co sevillano Felipe González para que este accedese ó cargo.

O 18 de abril de 1976 elixírono secretario xeral da Unión Xeral de Traballadores (UXT) no XXX Congreso da central sindical socialista. Previamente exercera, dende 1971, o cargo de secretario político, predecesor do de secretario xeral.

Foi elixido deputado do PSOE por Biscaia en 1977, 1979, 1982 e 1986. En 1987 renunciou ó seu escano para amosar o seu desacordo coa política laboral e social do goberno de Felipe González, tras votar en contra dos Orzamentos Xerais do Estado para 1988. Convocou xunto a Comisións Obreiras (CCOO) a folga xeral do 14 de decembro de 1988, cun éxito esmagador. Tamén convocou xunto a CCOO dúas folgas xerais máis durante o goberno socialista, en xuño de 1992 e xaneiro de 1994.

O 10 de abril de 1994, no 36º Congreso, deixou paso a Cándido Méndez como secretario xeral da UXT, retirándose de toda actividade política e sindical.

Faleceu en Madrid o 4 de xaneiro de 2023 aos 95 anos de idade debido a unha pneumonía.

Distincións honoríficas
-----------------------

* Doutor Honoris Causa pola Universidade Politécnica de Valencia (2001).
* Doutor Honoris Causa pola Universidade de Cádiz (2008).
* Cabaleiro Gran Cruz da Orde do Dous de Maio (2010).

Notas
-----

1. 1 2  "Falece o histórico dirixente da UGT Nicolás Redondo Urbieta". *Nós Diario*. 2023-01-04. Consultado o 2023-01-04.
2. ↑  "Morre Nicolás Redondo, histórico líder da UGT". *G24*. Consultado o 2023-01-04.
3. ↑  Doutor Honoris Causa pola Universidade Politécnica de Valencia.
4. ↑  A UCA inviste Doutores Honoris Causa a dous líderes do mundo sindical

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Nicolás Redondo Urbieta Modificar a ligazón no Wikidata*** |

### Ligazóns externas

Actividade parlamentaria
* Lexislatura Constituínte (PSOE)Arquivado 29 de xuño de 2016 en Wayback Machine.
* I Lexislatura (PSOE)Arquivado 28 de novembro de 2016 en Wayback Machine.
* II Lexislatura (PSOE)Arquivado 28 de novembro de 2016 en Wayback Machine.
* III Lexislatura (PSOE)Arquivado 29 de xuño de 2016 en Wayback Machine.

Artigos
* UXT, negociación e folga (1979)
* Por unha política de solidariedade (1983)
* Algunhas reflexións sobre o Primeiro de Maio (1989)
* As razóns (1994)
* Os acenos de identidade do socialismo (1995)
* Puntualización (2002)
* Aclaración de Nicolás Redondo (2002)

|  |  |
| --- | --- |
| Control de autoridades | 
* Wd: Q3296350
* WorldCat
* VIAF: 191079433
* Auñamendi: 125139
* BNE: XX1071639
* FAST: 140660
* GEC: 0240174
* GND: 119303876
* ISNI: 0000 0003 8545 8266
* LCCN: n84239226
* NLA: 35759917
* PARES: 138357
* SUDOC: 129461695

 |